###### HRVATSKO KATOLIČKO DRUŠTVO PROSVJETNIH DJELATNIKA

**HKDPD LISTIĆ, kao obično, malo**



God. XIX. Br. 8/198, STUDENI 2015.

VJERA

Naša je katolička vjera najveće blago, koje čovjek nađe kad upozna Isusa. Ona je moć kojom se vidi ono što je površnom pogledu nevidljivo. Snaga kojom se prevaljuju brda prepreka, nedaća, sablazni, odbija napast i zlo. Lijek za boli što ih ni jedan drugi lijek ne može ublažiti niti otkloniti. Svjetlo koje rasvjetljuje svaku tamu i izvodi na put spasenja. Dar kojim se postiže sitost i taži žeđ duše te otvaraju vrata blažene vječnosti.

Raste kad je primaš kao dijete i dijeliš od srca, a blijedi i nestaje kad je skrivaš i držiš za sebe koristeći je samo kao antistresno sredstvo.

Njome možeš mnoge zadiviti, ali i uznemiriti. Ti pri tom trebaš ostati čvrsto u njoj ukorijenjen ne pripisujući sebi zasluge zbog divljenja drugih ili krivicu zbog njihova nemira i neprijateljstva.

Ona je i zavjet koji nasljeđujemo od onih koji su nam je sačuvali i zalog što ga ostavljamo onima koji dolaze iza nas. Bez nje, naša je povijest samo zbir činjenica koje ne možemo razumjeti, a budućnost bi bila neizvjesnost u koju smo bačeni bez svrhe i cilja. Zato je odgovornost da je neokrnjenu očuvamo neizmjerna, zadaća da je cjelovitu svjedočimo neizostavna. Posebice u današnjem vremenu kad se istine vjere, što su nam ih apostoli predali, iz svih mogućih pravaca pokušavaju zamagliti, iskriviti, relativizirati, oboriti, uništiti. Kad su mnogi zbunjeni i zavedeni svjetovnim medijskim porukama koje sugeriraju novi, blaži odnos prema grijehu, utemeljen na osobnom subjektivnom osjećaju o tome što je doista grijeh (?) i najavama novog pristupa, koji izgovoren iz usta nekih teologa i crkvenih velikodostojnika sa Zapada zvuči heretično.

Vjera nam daje razumjeti da sve ima svoje razloge i uzroke, da je sve povezano nevidljivim nitima, da nije uzaludna i besmislena nijedna patnja, ni tada kada nam se čini da smo nevini, žrtve. Da ovdje na zemlji prolazimo kušnje vjernosti i poslušnosti Božjoj riječi, a da ćemo tek s onu stranu smrti vidjeti pravu sliku životnoga tkanja. (M.Grgat)

**BOŽJA RIJEČ – RIJEČ ŽIVOTA**



U nadi protiv svake nade povjerova Abraham da postane ocem naroda mnogih po onom što je rečeno: *Toliko će biti tvoje potomstvo*. Nepokolebljivom vjerom promotri on tijelo svoje već obamrlo - bilo mu je blizu sto godina - i obamrlost krila Sarina. Ali pred Božjim obećanjem nije nevjeran dvoumio, nego se vjerom ojačao davši slavu Bogu, posve uvjeren da on može učiniti što je obećao. Zato *mu se i uračuna u pravednost.* Ali nije samo za nj napisano: *Uračuna mu se,* nego i za nas kojima se ima uračunati, nama što vjerujemo u Onoga koji od mrtvih uskrisi Isusa, Gospodina našega, koji je predan za opačine naše i uskrišen radi našeg opravdanja. (Rim 3,18-25)

TRIBINA U LISTOPADU

Na listopadskoj tribini HKDPD-a hrvatska književnica Nevenka Nekić održala je zanimljivo izlaganje na temu *Kulturocid kao oblik uništenja hrvatskog identiteta*. Govorila je kao članica Hrvatskog nacionalnog etičkog sudišta (HNES-a), koje nastoji s etičkog aspekta identificirati događaje i ljude koji su Hrvatsku doveli u sadašnje stanje izdajom nacionalnih interesa. Kako je članica onog odjela koje se bavi područjem kulture, školstva, znanosti, njezino argumentirano i strastveno izlaganje obuhvatilo je sva ova područja. Iznosila je poznate i nepoznate činjenice o sustavnom razbijanju tradicije hrvatskog naroda podržavanjem totalnog rasapa morala, tradicije i kulturnih vrednota preko financiranja i promoviranja programa, projekata, udruga, društava, pojedinaca zaposlenih na tom zadatku, institucionalno i izvan institucija. Navodila je primjere udara na hrvatski jezik, branitelje, Društvo hrvatskih književnika, HRT, pokušaj nametanja nakaradnog zdravstvenog odgoja, zataškavanje, iskrivljavanje istine, čistke i kadroviranja u kojima su se postavljali nesposobni i osvjedočeni mrzitelji svega hrvatskoga, pritiske i maltretiranje, fizičke napade na pojedine domoljube i intelektualce koji nisu šutjeli, utjecaj na kazališta, muzeje, arhive i dr. Zaključila je kako su te komunističke metode djelovanja usporedive sa staljinizmom i titoizmom. Zbog svega toga Predsjedništvo HNES-a utvrdilo je postojanje činjenične utemeljenosti i društvene opravdanosti za podizanje etičke optužbe protiv Ministarstva kulture kao i Ministarstva znanosti, obrazovanja i športa u mandatu Kukuriku koalicije.→

PRONAĐI SVOJ LIJEK

  *Kada zraka sunca uđe u kuću kroz kakvu pukotinu, sve u njoj obasja: čak se i najsitniji trun prašine može vidjeti. Tako je i sa strahom Gospodnjim. Kad on uđe u srce čovjeka otkriva mu svu nevaljalost njegove duše.*

(sveti Ivan Klimak)

*Vjera je najjače oružje od svih zemaljskih oružja! Nepobjedivo. I zato naš*[*narod*](https://hr.wikiquote.org/wiki/Hrvati)*, malen među ostalima velikima, još uvijek živi i visoko diže svoj stijeg! Neka dršću svi silnici, krunjeni i neokrunjeni, jer nad njima vječno lebdi Pravda, a u nama živi vječna snaga: vjera naša.*  ([Marija Jurić Zagorka](https://hr.wikiquote.org/w/index.php?title=Marija_Juri%C4%87_Zagorka&action=edit&redlink=1))

→ Iznijela je niz zanimljivih podataka, a među njima i taj da je nakon 25 godina postojanja Republike Hrvatske tek u 9. mjesecu dostavljeni dokumenti iz Udbine arhive, pročešljan, očerupan, naravno. Također je, govoreći o otimačini hrvatskog kulturnog blaga iz Vukovara u vrijeme rata, naglasila kako Ministarstvo kulture nikad nije zatražilo pregled zasužnjenog hrvatskog blaga u Novom Sadu koje se tamo nalazi i danas. Predavanje možete poslušati na web stranicama HKDPD-a.

**POZIV NA TRIBINU**

**TEMA:**  **KAKO POVESTI NAROD – KARIZMA VODSTVA U BIBLIJI**

**PREDAVAČ:** **doc. dr. sc. p. NIKO BILIĆ, DI**

**ČETVRTAK, 19. studenoga 2015.** u **20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

ZAPAŽEN GOVOR NA SINODI O OBITELJI

Dr. Anca-Maria Carnea, u svom govoru na Sinodi o obitelji, posvjedočivši snagu vjere i vjernosti svojih roditelja, izrekla je srž problema, kojeg bismo kao katolici morali biti svjesni: *Ja sam iz Rumunjske Grkokatoličke Crkve. Moj otac je bio kršćanski politički vođa kojega su komunisti zatvorili na 17 godina. Moji roditelji su bili zaručeni, ali njihovo vjenčanje je bilo 17 godina kasnije. Moja majka je čekala sve te godine mog oca, iako čak nije ni znala je li on još živ. Bili su herojski vjerni Bogu i svojim zarukama. Njihov primjer pokazuje da Božja milost može nadjačati užasne društvene okolnosti i materijalno siromaštvo. Mi, kao katolički liječnici, braneći život i obitelj, možemo vidjeti da je ovo, prije svega, duhovna bitka. Materijalno siromaštvo i konzumerizam nisu primarni uzrok obiteljske krize. Primarni uzrok seksualne i kulturne revolucije je ideološki. Fatimska Gospa je rekla da će se zablude Rusije proširiti cijelim svijetom. To je prvo učinjeno na okrutan način, klasičnim marksizmom, ubijajući desetke milijuna ljudi. Sada se to uglavnom čini kulturnim marksizmom. Postoji kontinuitet od Lenjinove seksualne revolucije, preko Gramscija i Frankurtske škole do današnjih homoseksualnih prava i rodne ideologije. Klasični marksizam se pretvarao da preoblikuje društvo tako što je nasilno prisvajao imovinu. Sada revolucija ide dublje; ona se pretvara da preoblikuje obitelj, seksualni identitet i ljudsku narav. Ta ideologija sebe naziva progresivnom. Ali ona nije ništa drugo do stare zmijine ponude, da čovjek preuzme kontrolu, da zamjeni Boga, da postigne spasenje ovdje, na ovome svijetu.*

*To je pogreška vjerske naravi, to je gnosticizam. Zadatak je pastira da to prepoznaju i da upozore stado na opasnost. "Tražite najprije kraljevstvo Božje i pravdu Njegovu, i sve ostalo će vam se nadodati."*

*Poslanje Crkve je da spašava duše. Zlo u ovome svijetu dolazi od grijeha. Ne zbog nejednakosti u prihodima ili "klimatskih promjena". Rješenje je: evangelizacija. Obraćenje.*

*Ne konstantno povećanje vladine kontrole, ili svjetska vlada. To su danas glavna sredstva koja kulturni marksizam nameće našim narodima pod oblikom kontrole čovječanstva, reproduktivnim zdravljem, homoseksualnim pravima, rodnim obrazovanjem itd. Ono što svijet danas treba nije ograničenje sloboda, već prava sloboda, sloboda od grijeha. Spasenje.*

*Naša Crkva je bila zabranjena pod sovjetskom okupacijom. Ali nijedan od naših 12 biskupa nije izdao svoje zajedništvo sa Svetim Ocem. Naša Crkva je preživjela zahvaljujući odlučnosti naših biskupa i njihovom primjeru u opiranju zatvorima i teroru. Oni su tražili zajednicu da ne slijedi svijet. Da ne surađuje s komunistima. Sada mi trebamo Rim da kaže svijetu: "Pokajte se za svoje grijehe i vratite se Bogu jer se približilo Kraljevstvo Nebesko." Ne samo mi, katolički laici, već toliki pravovjerni kršćani tjeskobno mole za ovu sinodu. Jer, kao što oni kažu, ako Crkva popusti duhu ovoga svijeta, bit će se teško oduprijeti i svim drugim kršćanima*.

tradikatolik.blogspot.com

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** [matija@net.hr](mailto:matija@net.hr)